text: Rockorkester fylder 50
  14 maj 2017 kl. 18.12
  De blev kåret til danske mestre i pop/beat i 1968. Men Red Mustangs har ikke sluppet instrumenterne, selv om de er pensionister.
  Red Mustang har eksisteret i 50 år. Det blev fejret med en fyldt sal på Godset i Kolding.
  Som så mange andre band blev Red Mustangs dannet på et kælderværelse. Det var soulmusik.
  - Da vi så fik saxofonen sat ordentligt ind, så spillede vi soulmusik, somingen andre gjorde, husker forsanger Villy Christensen fra Red Mustang.
  Orkestret fik hurtigt succes og vandt DM i pop 1968 – foran Gnags, som blev nr. fire.
  En af gæsterne til søndagens fødselsdagskoncert var Hans Lucas. Han sad i ungdomsklubben i 1967 og optog dem på spolebånd. Har var også med i Holstebro da de vandt DM.
  - De var gode til hurtigt at lære den nye musik som de hørte på Radio Luxembourg, siger han til TV SYD.
  Yngste medlem er 49 år. Det er kun guitaristerne, Villy på 69 og Store på 71, der har været med hele vejen.
  Orkesteret har i tiden løb haft 14 forskellige medlemmer, som har spillet i flere bands. De tidligere medlemmer var med til koncerten.
  Da Villy Christensen blev indkaldt til militæret i 1971 måtte orkesteret vige og de spillede kun lejlighedsvis. I 1988 blev orkesteret gendannet. 
  Det modne band øver to gange om ugen - og er klar til at spille flere koncerter. De har fået en kontrakt med et bureau på Sjælland, som har lovet at skaffe engagementer.
  
  